text: Николай Пирянков: България е държава, която притежава много техническа компетентност и потенциал за иновации | Dev.bg
  Николай Пирянков: България е държава, която притежава много техническа компетентност и потенциал за иновации
  Николай Пирянков е роден в България, но прекарва детството си в Южна Африка. Завършва висшето си образование в Манчестър, Великобритания, където следва бизнес. Зад гърба си има няколко успешни Affiliate, eCommerce и social marketing стартъп компании. В момента е Изпълнителен директор на Taylor & Hart, компания специализиранa в изработването и продажбата на персонализирани годежни пръстени и брачни халки. Със Николай ще ви срещнем на събитието Lessons learned as a Bulgarian tech-startup in London на 29-ти януари. Преди това си поговорихме за неговия професионален опит и кои са основните предизвикателства пред един IT предприемач.
  Първите ми стъпки в сферата на предприемачеството започнаха в Южна Африка. Там започнах един студентски курс на тема "Как да инвестираме на борсата?", така наречения cash class. Tова беше най-първото ми приключение в света на бизнеса. Години след това започнахме уебсайт в сферата на туризма, с който промотирахме различни хотели и ресторанти по време на Световното първенство по футбол в Южна Африка през 2010 година. За този проект се записах на всевъзможни онлайн курсове по дигитален маркетинг и започнах да се занимавам по-усилено с Affiliate marketing. Това начинание ми даде стабилна основа и в следващите 3-4 години научих доста неща, които ни помогнаха да започнем Taylor & Hart.
  Кой е най-интересният аспект от работата ти като предприемач?
  Най-интересният аспект са със сигурност постоянните нови знания, които получаваш по пътя. Това ми доставя и най-голямо удоволствие в работата ми. Ако в някой момент спра да се уча, най-вероятно ще искам да започна нова компания или да сменя ролята си в Taylor & Hart. Интересното на непрекъснатото учене и усъвършенстване е, че не става въпрос само за технически умения, а и за много личностни качества. По този начин човек учи и много за хората – какво ги мотивира и как мислят. Много интересен аспект за мен е и емоционалната интелигентност. Смятам, че знанията по темата са от изключително значение, както в работата с хора, така и в личен план.
  Кои са основните предизвикателства пред един IT предприемач?
  Най-големите предизвикателства са свързани с комуникацията между комерсиалните нужди на една компания и техническите такива. Често комуникацията между търговските екипи като продажби и маркетинг с техническия отдел, не е най-лесната задача на света. Хората, които свързват екипите в една компания, са от изключителна важност. Намирането на тези хора е много есенциално, както и това да ги обучиш и запазиш. Вярвам, че ние доста успешно сме се справили с тази задача, не само в споменатите два екипа, но и във всички останали.
  Какви са приликите и разликите при започването на бизнес в България и във Великобритания?
  Моят първи опит при откриване на компания е във Великобритания. В началото бях невероятно впечатлен, колко лесно е да започнеш бизнес там. Регистрирахме компанията онлайн, а цената за това беше много достъпна. Точно пет минути след започването на регистрацията вече имахме фирма и банкова сметка. Всички нужни документи от сорта на данъчни декларации също се попълват онлайн, което изключително много улеснява всичко. Когато след няколко години решихме да разрастнем фирмата и избрахме България, бях изключително учуден колко по-сложен е целият процес тук. Бюрокрацията е много ненужно утежнена. Смятам, че България е държава, която притежава много техническа компетентност и потенциал за иновации. Това за жалост все още не може да се види в бюрократичния свят. След успешното регистриране на фирмата имахме затруднения и с наемането на хора. В Англия не изпитвах трудности при този процес, може би защото имах и опит с работната сила там. В България ми беше нужна външна помощ и наехме човек, с когото да се съветвам по темата. От друга страна има много неща, които се случват по-лесно в България. Всеки предприемач е много облагодетелстван от гледна точка на разходи. Много от разходите са много по-ниски, което представлява голям плюс, особено в началния стадий на една компания, когато средствата са ограничени. Разбира се възможностите за развитие в Англия са повече, поради размера на пазара. Според мен оптималния микс за нас е между двете държави и това е нещото, към което се стремим. Има плюсове както в България, така и в Англия и възползването от тези плюсове и в двете държави е не само бонус за една компания, но и предимство пред конкуренцията.
  Един от моментите, които се надявам никога да не забравя, беше преди година. Тогава минахме през финансови трудности, както доста други стартъп компании. Реших да споделя с екипа, тъй като една от ценностите на компанията е прозрачността. Тези финансови проблеми можеха да се отразят и пряко върху хората ни и да има забавяне на заплатите им. Това беше изключително емоционален момент за мен. Когато споделих, едно от най-младите момичета, които работят за нас и която развихме от стажант ми благодари, че съм споделил и започна да мотивира всички да се връщат към работа и да дадат най-доброто от себе си в този момент. Всеки един от хората, които бяха в компанията тогава останаха с нас, подкрепиха ни и ни помогнаха да минем през този труден момент. Следващата година постигнахме ръст от 67 % – от 1,8 млн паунда до 3 млн. паунда, затворихме инвестиционен рунд и тази подкрепа беше основополагаща за това развитие на нещата. Тогава наистина осъзнах, че ние не сме само колеги, но и семейство. Това ме накара да се почувствам страшно горд с работата си, колегите и компанията. Имало е и много други запомнящи се моменти като например празнуването на най-голямата ни продажба от 55 хиляди паунда, първият път, в който минахме 1 млн. паунда, както и награди, които сме печелили например "Най-добра нова бижутерска фирма в Англия", но това е моментът, който най-ясно остана в съзнанието ми.
  Първото и най-важно е свързано с темата за инвестициите. Бих искал да споделя какво е истинското значение, на това компанията да е venture capital. Според мен не всяка компания, която иска инвестиция е готова за такава стъпка. Второто нещо е свързано с уроците около това, как една компания да се структурира и да има ефективна комуникация, когато различните звена и сфери на работа са в различни държави. Бих искал да разкажа как ние сме се справяли с проблемите и как продължаваме да правим подобрения по темата. Третото нещо са приликите и разликите при започването на бизнес в България и във Великобритания. Тук бих искал да обсъдим плюсовете и минусите, както и как може да се вземе най-доброто от двата пазара. Интересна тема е и Брекзит и как предвиждаме, че ще се развият нещата през следващите няколко години.
  Бих ги посъветвал да помислят над това, че никога досега в историята на човечеството не е имало време с по-големи възможности и никога не е било по-лесно да започнеш бизнес. Определено мисля, че това не е за всеки, но също така смятам, че има и изключително много предимства, ако се получи. Моят съвет е пробвайте, има много опции. Заслужава си! Особено в ИТ средите в България има толкова много талантливи инженери, че създадените продукти тук може да са на страхотно високо ниво. Има много българи, и в България и в чужбина, които са видели тази възможност и са създали страхотни компании. Сред тях са и инвеститори и ментори на Taylor & Hart, за което съм много благодарен. Тук има чувство на принадлежност, всички предприемачи и като цяло хората в българската екосистема много си помагат. Това е нещо, което не съм срещал в Англия.
  Стани част от потребителска група на IT Entrepreneurship . Абонирай се и ще ти изпращаме информация за всичко, което предстои в групата.
  Аспарух Коев: "В България добре ни се удава да правим успешни компании с приходи $10-$100 милиона"
  "Най-важните качества за един предприемач са да е открит към партньорите си, да се адаптира към средата, да е отговорен за действията си и да "знае" кога да спре" – Десислав Каменов